
Kort forklaring af dokumentet: 
Her er vores bud til nogle standardvedtægter for et elevråd. I kan tage og plukke lige præcis det I vil til jeres egne vedtægter!
De gule markeringer er hvor I skal skrive enten jeres skole eller institution ind. De røde markeringer er vedtægter, hvor det er en god idé at snakke om i fællesskab, hvad I synes om dem

Vedtægter for elevrådet på FGU (skole)
Kapitel 1: Opgaver og formål
 
§1.1. Elevrådet er eleverne på FGU (institution) i (skole) repræsentation over for FGU (institution).
 
§ 1.2. Elevrådet varetager gennem samarbejde med bestyrelsen, lederen og øvrige personalegrupper elevernes fælles undervisningsmæssige, faglige, kulturelle, personlige og økonomiske interesser på institutionen.
 
§1.3. Elevrådet har ret til at afgive indstillinger om de forhold, der er nævnt i §1.2.
 
§1.4. Elevrådsrepræsentanterne repræsenterer deres hold/værksted i elevrådet.
 
§1.5. Skolens ledelse og medarbejdere skal understøtte elevrådet og sikre den nødvendige tid til det elevdemokratiske arbejde i undervisningen.
 
§1.6. Skolens ledelse og medarbejdere skal i samarbejde med elevrådet udbrede kendskabet blandt eleverne til elevrådet.
 
§1.7. Elevrådet råder over en postkasse og en opslagstavle, hvor elevrådet kan orientere om arbejdet, og hvor eleverne kan komme med forslag og ideer til elevrådet.
 

§1.8. Elevrådet kan vælge én elevrepræsentant til institutionens bestyrelse.
 
Kapitel 2: Elevrådets sammensætning
 
§2.1. Elevrådet sammensættes af op til to elevrepræsentanter for hvert hold/værksted. En elev kan dog fortsætte i elevrådet, selvom eleven skulle skifte hold/værksted. 
 
§2.2. En medarbejderrepræsentant fra skolen tilknyttes elevrådet uden stemmeret. 
 
§2.3. Der foretages valg til elevrådet to gange om året i januar og august, hvis nødvendigt ift. antal i elevrådet. Valget foretages på de enkelte hold/værksteder. Hvis der er flere end to kandidater pr. hold/værksted foregår afstemningen anonymt.
 
§2.4. Alle elever på skolen er valgbare og har stemmeret under alle skole- og praktikperioder.
 
§2.5. Hvis en elevrådsrepræsentant fratræder i løbet af perioden, kan det pågældende hold/værksted gennemføre et suppleringsvalg.
 
Kapitel 3: Forperson og næstforperson i elevrådet
 
§3.1. Elevrådet vælger selv en forperson og næstperson. Det ordinære valg til forperson og næstperson er én gang årligt. 
 
§3.2. Elevrådets forpersonskab har til opgave at lede og forberede møderne i elevrådet samt repræsentere elevrådet udadtil. 
 
§3.3. Forperson og næstperson vælges ved skriftlig afstemning. Alle elevrådets medlemmer er valgbare og har stemmeret.
 
§3.4. Et flertal i elevrådet kan begære nyvalg til forperson og/eller næstperson. Dette sker automatisk, hvis forperson eller næstperson fratræder undervejs i perioden. 
 
Kapitel 4: Elevrådets møder og aktiviteter
 
§4.1. Elevrådet holder normalvis møde cirka hver tredje uge. Elevrådet beslutter fra gang til gang om der skal deltage en repræsentant for skolens medarbejdere for at understøtte elevrådet. 
 
§4.2. Ekstraordinære elevrådsmøder kan indkaldes af elevrådets forpersonskab eller af et flertal af elevrådet.
 
§4.3. Dagsorden til møder i elevrådet laves af elevrådets forpersonskab i samarbejde med en medarbejderrepræsentant.
 
§4.4. Alle medlemmer i elevrådet har tale og stemmeret til elevrådsmøderne. Medarbejderrepræsentanten kan have taleret, men aldrig stemmeret. 
 
§4.5. Beslutninger i elevrådet træffes ved almindeligt flertal. 
 
§4.6. Der føres referat af elevrådets møder – disse referater skrives af formand, næstformand eller ”dagens referent” som udpeges fra møde til møde, herefter offentliggøres referatet for alle elever på skolen -evt. via skolens Facebook-side.
 
§4.7. Elevrådet arrangerer en årlig ryste-sammen tur for hele elevrådet og kan søge tilskud til denne jævnfør kapitel 5.
 
§4.8. Deltagelse i elevrådsmøder og øvrige elevdemokratiske aktiviteter i undervisningstiden sidestilles med deltagelse i undervisningen og registreres ikke som fravær. Mødernes tidsmæssige placering og udstrækning fastsættes i dialog med skolens ledelse.
 
§4.9. Skolens ledelse stiller et egnet lokale og kontorfaciliteter til rådighed for elevrådet til elevrådsmøder og øvrige aktiviteter i relation til det elevdemokratiske arbejde.
 
Kapitel 5: Elevrådets økonomi
 
§5.1. FGU (institution) yder økonomisk tilskud til elevrådets arbejde, herunder til deltagelse i arrangementer af elevdemokratisk karakter og eventuelle udgifter til medlemskaber af organisationer, som Modstrøm – foreningen for FGU-elever og unge omkring FGU.
 
§5.2. Tilskuddet størrelse bestemmes under hensyntagen af et budgetforslag fra elevrådet.
 
§5.3. Elevrådet har fuld bestemmelse over midler fra pantindsamlingen på skolen.
 
§5.4. Elevrådet kan uafhængigt af tilskud fra FGU (institution) samt indtægter fra pantsamlingen, modtage øvrig støtte, fx gennem fundraising.
 
Kapitel 6: Ændring af elevrådets vedtægter
 
§6.1. Forslag til ændring af elevrådets vedtægter udarbejdes af elevrådet.
 
§6.2. Alle beslutninger om ændringer af elevrådets vedtægter skal vedtages på to på hinanden følgende elevrådsmøder.
 
6.3. Elever, der ikke er medlemmer af elevrådet, kan stille forslag til ændringer af elevrådets vedtægter.

